Document ID: 32017D0865

Reference:
20.5.2017
ET
Euroopa Liidu Teataja
L 131/11
NÕUKOGU OTSUS (EL) 2017/865,
11. mai 2017,
Euroopa Nõukogu naistevastase vägivalla ja perevägivalla ennetamise ja tõkestamise konventsiooni Euroopa Liidu nimel allkirjastamise kohta seoses küsimustega, mis puudutavad õigusalast koostööd kriminaalasjades
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 82 lõiget 2 ja artikli 83 lõiget 1 koostoimes artikli 218 lõikega 5,
võttes arvesse Euroopa Komisjoni ettepanekut
ning arvestades järgmist:
(1)
Liit osales koos liikmesriikidega vaatlejana läbirääkimistel Euroopa Nõukogu naistevastase vägivalla ja perevägivalla ennetamise ja tõkestamise konventsiooni (edaspidi „konventsioon“) üle, mille Euroopa Nõukogu ministrite komitee võttis vastu 7. aprillil 2011. Konventsioon avati allakirjutamiseks 11. mail 2011.
(2)
Konventsiooni artikli 75 kohaselt on konventsioon avatud liidule allakirjutamiseks.
(3)
Konventsiooniga luuakse laiaulatuslik ja mitmekülgne õigusraamistik, et kaitsta naisi igasuguse vägivalla eest. Konventsiooniga soovitakse naiste ja tütarlaste vastu suunatud vägivalda ning koduvägivalda ennetada, sellise vägivalla eest karistada ning selline vägivald kaotada. Konventsioon käsitleb mitmesuguseid meetmeid alates andmete kogumisest ja teadlikkuse suurendamisest kuni naiste vastu suunatud vägivalla eri vorme kriminaliseerivate õiguslike meetmeteni. Konventsioon hõlmab ohvrite kaitset ja tugiteenuste osutamist puudutavaid meetmeid ning käsitleb soolist vägivalda seoses varjupaiga ja rändega. Konventsiooniga luuakse eraldi järelevalvesüsteem tagamaks, et konventsiooniosalised rakendavad konventsiooni sätteid tõhusalt.
(4)
Konventsiooni allakirjutamine liidu nimel aitab saavutada naiste ja meeste võrdõiguslikkust kõigis valdkondades, mis on liidu üks peamine eesmärk ja väärtus, mida tuleb järgida igas liidu tegevuses vastavalt Euroopa Liidu lepingu (ELi leping) artiklitele 2 ja 3, Euroopa Liidu toimimise lepingu (ELi toimimise leping) artiklile 8 ja Euroopa Liidu põhiõiguste harta artiklile 23. Naistevastane vägivald on naiste inimõiguste rikkumine ja äärmuslik diskrimineerimise vorm, mille juured on soolises ebavõrdsuses ning mis aitab kaasa ebavõrdsuse säilitamisele ja suurendamisele. Kohustudes konventsiooni rakendama, kinnitab liit tahet võidelda naistevastase vägivalla vastu oma territooriumil ja kogu maailmas ning tugevdab oma praegust poliitilist tegevust ja kriminaalmenetlusõiguse valdkonna olemasolevat ulatuslikku õigusraamistikku, mis on naiste ja tütarlaste jaoks eriti oluline.
(5)
Konventsiooniga reguleeritud valdkonnad kuuluvad nii liidu kui ka liikmesriikide pädevusse.
(6)
Konventsioonile tuleks liidu nimel alla kirjutada seoses küsimustega, mis kuuluvad liidu pädevusse niivõrd, kui konventsioon võib ühiseid norme mõjutada või nende kohaldamisala muuta. See kehtib eelkõige konventsiooni teatavate sätete kohta, mis puudutavad õigusalast koostööd kriminaalasjades ning varjupaika ja mittetagasisaatmist puudutavate konventsiooni sätete kohta.
(7)
Liidul on samuti ainupädevus võtta konventsioonis sätestatud kohustusi, mis on seotud liidu enda institutsioonide ja avaliku haldusega.
(8)
Kuna liidu pädevus ja liikmesriikide pädevus on omavahel seotud, peaks liit saama konventsiooni osaliseks koos selle liikmesriikidega, et nad saaksid ühiselt täita konventsioonis sätestatud kohustusi ja kasutada sidusalt neile antud õigusi.
(9)
Käesolev otsus puudutab konventsiooni sätteid, mis käsitlevad õigusalast koostööd kriminaalasjades niivõrd, kui need sätted võivad ühiseid norme mõjutada või nende kohaldamisala muuta. Käesolev otsus ei puuduta konventsiooni artikleid 60 ja 61, mida käsitletakse teises allkirjastamist käsitlevas nõukogu otsuses, mis võetakse vastu samal ajal käesoleva otsusega.
(10)
Iirimaa ja Ühendkuningriigi jaoks on direktiivid 2011/36/EL (1) ja 2011/93/EL (2) siduvad ning seetõttu osalevad nad käesoleva otsuse vastuvõtmisel.
(11)
ELi lepingule ja ELi toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav.
(12)
Konventsioon tuleks allkirjastada,
ON VASTU VÕTNUD KÄESOLEVA OTSUSE:
Artikkel 1
Euroopa Nõukogu naistevastase vägivalla ja perevägivalla ennetamise ja tõkestamise konventsiooni Euroopa Liidu nimel allkirjastamiseks seoses küsimustega, mis puudutavad õigusalast koostööd kriminaalasjades, antakse luba, tingimusel et nimetatud konventsioon sõlmitakse (3).
Artikkel 2
Nõukogu eesistujal on õigus määrata isik(ud), kes on volitatud konventsioonile liidu nimel alla kirjutama.
Artikkel 3
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 11. mai 2017
Nõukogu nimel
eesistuja
R. GALDES
(1)  Euroopa Parlamendi ja nõukogu 5. aprilli 2011. aasta direktiiv 2011/36/EL, milles käsitletakse inimkaubanduse tõkestamist ja sellevastast võitlust ning inimkaubanduse ohvrite kaitset ja millega asendatakse nõukogu raamotsus 2002/629/JSK (ELT L 101, 15.4.2011, lk 1).
(2)  Euroopa Parlamendi ja nõukogu 13. detsembri 2011. aasta direktiiv 2011/93/EL, mis käsitleb laste seksuaalse kuritarvitamise ja ärakasutamise ning lasteporno vastast võitlust ja mis asendab nõukogu raamotsuse 2004/68/JSK (ELT L 335, 17.12.2011, lk 1).
(3)  Konventsiooni tekst avaldatakse koos selle sõlmimise otsusega.

Summary:
ELi ühinemine Istanbuli konventsiooniga
ELi ühinemine Istanbuli konventsiooniga
 
KOKKUVÕTE:
otsus (EL) 2017/865 – Euroopa Nõukogu naistevastase vägivalla konventsiooni ELi nimel allkirjastamine seoses koostööga kriminaalasjades
otsus (EL) 2017/866 – Euroopa Nõukogu naistevastase vägivalla konventsiooni ELi nimel allkirjastamine seoses varjupaiga ja mittetagasisaatmisega
MIS ON OTSUSTE EESMÄRK?
Nendega volitatakse Euroopa Liitu (EL) allkirjastama Euroopa Nõukogu naistevastase vägivalla ja perevägivalla ennetamise ja tõkestamise konventsiooni (Istanbuli konvemtsioon) ELi nimel seoses tema pädevusse kuuluvate küsimustega. See on märkimisväärne samm ELi osalemise suunas Istanbuli konventsioonis liikmesriikide kõrval.
PÕHIPUNKTID
Istanbuli konventsiooniga hõlmatakse küsimused, mis kuuluvad ELi ja liikmesriikide pädevusse.EL peaks liikmesriikide kõrval osalema konventsioonis, et nad saaksid ühiselt täita konventsioonis sätestatud kohustusi. Otsustes sätestatakse, et konventsioon tuleks ELi nimel alla kirjutada seoses ELi pädevusse kuuluvate küsimustega, kuna konventsioon võib mõjutada ELi ühiseid eeskirju või muuta nende ulatust. Selline ELi pädevus kehtib eelkõige seoses konventsiooni eeskirjadega, mis puudutavad õigusalast koostööd kriminaalasjades ning varjupaiga ja mittetagasisaatmise küsimusi (isiku kaitsmine välja- või tagasisaatmise eest riiki, kus teda ähvardab tagakiusamine – üks pagulasseisundi ja varjupaigaküsimuse olulisi komponente).
MIS AJAST OTSUSEID KOHALDATAKSE?
Neid kohaldatakse alates 9. juunist 2017.
TAUST
Istanbuli konventsioon on kõige ulatuslikum rahvusvaheline leping naistevastase vägivalla* ja perevägivalla* suhtes kohaldatavaid eeskirju. See esitati ja avati allkirjastamiseks 2011. aastal ja seda kohaldatakse alates 2014. aasta augustis. Konventsioon on allkirjastamiseks avatud ELile, kes osales koos liikmesriikidega vaatlejana selle läbirääkimistel. Nõukogu otsused (EL) 2017/865 ja (EL) 2017/866 võeti vastu 2017. aastal, mille Euroopa Komisjon kuulutas naistevastase vägivalla vastu võitlemise meetmetele keskendumise aastaks. Lisateaverahvusvaheline naistevastase vägivalla kaotamise päev – teabeleht (Euroopa Komisjoni veebisait)
PÕHIMÕISTED
Naistevastane vägivald – nagu on määratletud Istanbuli konventsioonis, on soolise vägivalla aktid (st vägivald, mis on suunatud naise vastu põhjusel, et tegemist on naisega või mis mõjutab naisi ebaproportsionaalselt), mille tulemuseks on või võib tõenäoliselt olla naisele füüsilise, seksuaalse, psühholoogilise või majandusliku kahju või kannatuse tekitamine, sealhulgas selliste tegudega ähvardamine, ning sundimine ja omavoliline vabadusevõtmine avalikus või eraelus.
Perevägivald – nagu on määratletud Istanbuli konventsioonis, on igasugused füüsilise, seksuaalse ja psühholoogilise või majandusliku vägivalla aktid, mis leiavad aset perekonnas või koduseinte vahel või endiste või praeguste abikaasade või partnerite vahel, sõltumata sellest, kas vägivallatseja elab või on elanud koos ohvriga samas elukohas.
PÕHIDOKUMENDID
Nõukogu 11. mai 2017. aasta otsus (EL) 2017/865 Euroopa Nõukogu naistevastase vägivalla ja perevägivalla ennetamise ja tõkestamise konventsiooni Euroopa Liidu nimel allkirjastamise kohta seoses küsimustega, mis puudutavad õigusalast koostööd kriminaalasjades (ELT L 131, 20.5.2017, lk 11–12)
Nõukogu 11. mai 2017. aasta otsus (EL) 2017/866 Euroopa Nõukogu naistevastase vägivalla ja perevägivalla ennetamise ja tõkestamise konventsiooni Euroopa Liidu nimel allkirjastamise kohta seoses varjupaiga ja mittetagasisaatmisega (ELT L 131, 20.5.2017, lk 13–14)
SEONDUVAD DOKUMENDID
Euroopa Nõukogu naistevastase vägivalla ja perevägivalla ennetamise ja tõkestamise konventsioon (Istanbuli konvemtsioon), Strasbourg, 12. aprill 2011
Viimati muudetud: 03.02.2022